4 сюрсысь унджык вöзйöм воис Коми Республикаса Юралысь Вячеслав Гайзер ним вылö республикаса олысьяссянь.

«Унджык письмöяссö сетöма нин Экономика сöвмöдан министерствоö, кöнi найöс систематизируйтöны да видлалöны. Быд вежон ме кута сетны республикаса Юралысьлы вöзйöмъясын медшöр темаяс йылысь отчётъяс, – висьталiс Юралысьöс вежысь – Коми Республикаса сьöм овмöсса министр Владимир Тукмаков. – Найöс кутасны примитны бöръя кадпассö индытöг. Но ми чайтам, мый öшым тöлысьöдз унджыксö пöлучитам. Сы вöсна öшым тöлысьлöн медводдза декадаас позяс сетны миян уджлы ылöсалöм кывкöртöдъяс».

В. Тукмаков пасйис, мый ни öти письмö оз коль видлавтöг. «Кутасны анализируйтны республикаса олысьяссянь воöм став вöзйöмсö, кöть кутшöм чуймöданаöсь öткымын на пиысь, медводз видзöдлас серти, эз вöвны. Уджлöн кывкöртöдöн лоас свод, кöнi стöча пасъясны верктуя юалöмъяс, да профильнöй министерствояссянь да ведомствояссянь воасны найöс решитöм кузя вöзйöмъяс. Колана дырйи стöчмöдасны öнiя уджтасъяссö да найöс збыльмöдöм вылö сетöм сьöмсö», – пасйис Владимир Тукмаков.

\*\*\*2011 вося вöльгым тöлысь заводитчигöн Коми Республикаса Юралысь Вячеслав Гайзер вöзйис республикаса олысьяслы сетны Коми Республикалöн стратегия сöвмöдöмö содтöдъяс. Быд олысьлöн инпас серти мöдöдiсны письмöяс, кытчö пуктiсны татшöм вöзйöмъяссö ыстöм вылö открыткаяс. Найöс ыстöм вылö пошта рöскодыс оз ковмы.